2 500 slaggate in Jhb herstel(Argieffoto: GroundUp) Slaggate is ŉ alledaagse verskynsel wat vir baie Suid-Afrikaners ŉ doring in die vlees is. Daarom het die Stad Johannesburg en die versekeringsmaatskappye Dialdirect en Discovery Insure kragte saamgespan om soveel moontlik slaggate op paaie in en rondom Johannesburg in Gauteng te herstel. Die Pothole Patrol-projek is amptelik in Mei vanjaar van stapel gestuur en meer as 10 000 gebreke in die pad, waaronder slaggate en slote, is sedertdien herstel. Die grootte van al dié gate en slote is gelykstaande aan die grootte van ŉ rugbyveld. Altesaam 2 500 tradisionele slaggate is reeds herstel. ŉ Tradisionele slaggat word beskou as ŉ gat in die pad, van sowat 500 mm x 500 mm x 25 mm, wat vorm wanneer vog of water onder die oppervlak van die pad sypel en die pad se basislaag losdruk. “Namate voertuie daaroor ry, skuif van die padoppervlak weg en die gate vergroot. Hoe groter en dieper slaggate word, hoe gevaarliker word dit en kan dus groot skade aan voertuie aanrig. In sommige gevalle kan dit selfs ongelukke tot gevolg hê,” sê die versekeraars in ŉ verklaring. Ander gate en slote wat herstel is, was groter en dieper as ŉ tradisionele slaggat en is meestal deur padwerke veroorsaak. Anneli Retief, hoof van Dialdirect, sê die projek is begin met die doel om ŉ verskil op die land se paaie en die padgebruikers se lewe te maak. Die span beoog om minstens 600 gate per week met dié projek te herstel. Snelweë en paaie wat die meeste deur motoriste gebruik word, word eerste getakel. ŉ Slimfoon-toepassing is ook ontwikkel om inwoners van Johannesburg in staat te stel om gate aan te meld wat herstel moet word. Retief sê hulle is tevrede met die vordering en verskil wat die projek tot dusver gemaak het. “Die paaie is egter in ŉ baie slegter toestand as wat ons gedink het,” sê sy. Volgens Retief kan ŉ slaggat erge langtermynskade aan motors se bande, wielsporing en motors se onderdele aanrig. “Wanneer jou motor na die een kant van die pad trek terwyl jy ry, of jou motor ruk buitensporig op ŉ gladde pad, moet jy weet daar is fout. Die beste manier om sulke probleme te vermy, is om bloot ŉ slaggat te vermy. Dail Direct en Discovery Insure het dié wenke verskaf om slaggate te vermy: